סיכום המכוניות הנמכרות ביותר של 2019 - וואלה! רכב
קניתם רכב חדש השנה? כמה פראיירים יצאתם?
שלושה מושגים עיצבו את שוק הרכב הישראלי ב-2019: היברידי, קרוסאובר וציי רכב. אבל גם מבעד לאלו, שינויים מתחת לפני השטח מתחילים לבצבץ, הנחות מפליגות, ייבוא מקביל ובוננזת מכוניות היוקרה הירוקות
מכירות רכב חדש
יום חמישי, 02 בינואר 2020, 07:30
עולם כמנהגו נוהג, אבל מתחת לפני השטח יש שינויים
כמות המכוניות החדשות שנמכרו בישראל הוא נתון חסר משמעות, אלא אם כן אתם יבואני רכב או בעלי מניות שלהם. אבל השינויים שעובר השוק והעסקאות הסודיות שאתם לא מודעים אליהם, זה כבר מעניין. סיכום השנה של אתר קארזון מעלה כמה תובנות מאוד מעניינות על מה שקרה פה השנה, ואולי מנבא את השינויים שנוסיף לראות בשנים הבאות. בנוסף, בזכות מעקב צמוד של האתר על מבצעי מכוניות חדשות של היבואנים, היבוא המקביל ועסקאות 0 ק"מ, אתם יכולים לקבל בפעם הראשונה תשקיף מלא ואמיתי של מחירי המכוניות החדשות לעומת עסקאות ה-0 ק"מ.
נתחיל בנתונים הרגילים, שוק הרכב הישראלי של 2019 יורד גם השנה ברציפות וסוגר אותה עם 260,730 כלי רכב. מהבחינה הזו, חזרנו לגודל השוק של שנת 2015. גם הרכב מותגי הרכב בצמרת לא השתנה, אלו עדיין שלוש יצרניות טויוטה, יונדאי וקיה שמחזיקות במקומות הראשונים כאשר בשנה האחרונה תפסה היצרנית היפנית תאוצה וסיימה במקום השני עם 35,898 מכוניות, יפה, אבל עדיין רחוק מיונדאי שגם השנה מכרה הכי הרבה מכוניות 40,286 מכוניות זאת לפי נתוני איגוד יבואני הרכב שפורסמו היום (ה'). מבחינת תמהיל הדגמים, אם ב-2015 הייתה זו קיה פיקנטו שהובילה את השוק ואחריה ספורטאז' וטויוטה קורולה, ב-2017 פורצת יונדאי איוניק לראש הרשימה משם היא מודחת השנה על ידי טויוטה קורולה שממנה נמסרו 14,484 מכוניות ואחריה יונדאי איוניק עם 11,071 יחידות.
כבעבר, ציי הרכב הם עדיין מנועי המכירה הגדולים ביותר של השוק המקומי, טויוטה קורולה, יונדאי איוניק, סקודה אוקטביה, קיה פיקנטו (המיני הנמכרת ביותר 8,538 יחידות) ויונדאי i10 (צמודה לפיקנטו עם כ-200 חתיכות פחות), כולן מוטות מכירות לשוק המוסדי באופן מובהק.
שמירת מרחק: תשכחו כל מה שלימדו אתכם
היצרנים המובילים מ-2000 עד 2019
מבחינת חלוקה לקטגוריות, מראה העיניים שלכם לא מטעה, גם השנה אלו הקרוסאוברים והג'יפונים שממשיכים לצמוח ומגיעים ל-46 אחוזים מהשוק, כאשר זה אחד היברידי - קיה נירו שמוביל את המכירות שם ולצידו קיה ספורטאז' שהוביל את הקבוצה עד השנה.
אגב, ברוח סיכומי העשור, מעניין לראות שני מותגים ושני דגמים שהיו דומיננטיים באופן מובהק בשוק הישראלי ונמחקו כמעט לחלוטין - מאזדה ופורד. שבמשך שנים כולל בפתיחת העשור הובילו את השוק ואז פשוט התאדו כמעט לחלוטין. בולטת במיוחד הפוקוס שהייתה המכונית הנמכרת בישראל ואז נקברה תחת סערת התקלות של תיבות ההילוכים, הגומיות הנושרות ועד היום גורמת למנהלי חברות ליסינג להתחלחל לשמע המילה פוקוס. איפה היא היום? פורד נמצאת במקום ה-26 ברשימת המותגים, מביטה על MG מלמטה ועל אופל מלמעלה. שוב, פורד מוכרת פחות מכוניות ממותג סיני שיש לו דגם אחד בלבד בהיצע ומותג שהחליף בעשור האחרון שלושה יבואנים.
דגמי המכוניות הנמכרים ביותר 2000-2019
המכוניות ירוקות, היקרות מרוויחות
אחד השינויים שעיצבו את השנה החולפת וכנראה גם את הבאה, הוא כל המתרגש על שוק הרכב בהיבט של מכוניות היברידיות ופלאג אין. שנת 2019 היא כבר שנה שנייה בה כלי רכב היברידיים הולכים ומגדילים את הנתח שלהם מכלל המכוניות והגיעו ל-21 אחוזים. אבל הנתון המעניין כלכלית נמצא בתוך האחוזים האלו, שכן הטבת המס לה זכו מכוניות בעלות מנועים היברידיים והיברידיים פלאג אין ונעה בין 20 ל-30 אחוזי מס קניה (לעומת עד 83 במכונית בנזין רגילה) - נוצלו היטב על ידי מותגי היוקרה ששיווקו כאן גרסאות היברידיות נטענות שקע במחירים אטרקטיביים במיוחד, עם שווי הטבה שבקלות חצה את 100,000 השקלים. תגובת הנגד של המדינה לא איחרה לבוא, הן בהעלאת מס הקניה ל-45 אחוזים והן בהגבלה של הטבת המס לסכום מירבי של 60 אלף שקלים.
הטבות מס, מי באמת נהנה מהן?
המחיר הרשמי הוא פיקציה
טרנד עסקאות היד ראשונה 0 ק"מ פתח בפני ישראלים רבים ערוץ מכירה בו הם אמנם מוותרים על סמל הסטטוס של הספרה 0 בסעיף "בעלים קודמים", אבל מקבלים הנחה משמעותית ביחס למחיר אותה מכונית באולם התצוגה. עד כמה ההנחות משמעותיות? הגרפים בעמודות פה למטה מגלים הכל. אחוז ההנחה הממוצע של היבואנים במבצעים השונים עמד על 7 אחוזים ממחיר המחירון, לעומת זאת ברכישה בערוץ של 0 ק"מ ההנחות עמדו על 12.5 אחוזים בממוצע מהמחיר הרשמי. הנתונים מתייחסים אך ורק למכוניות חדשות ולא לכאלו שנמכרות בערוץ זה בחלוף 12 חודשים ממועד ההגעה שלהן לישראל. כמו כן, יש לקחת בחשבון לצד ההנחות הללו כי לאובדן היד יש משמעות גם במכירת המכונית הלאה. מה זה אומר מבחינתכם? שיש מרווח וויכוח לא מבוטל כאשר אתם באים לקנות מכונית חדשה לקבלת הנחה.
מבצע אצל היבואן או עסקת 0 ק"מ?
יבוא מקביל: טויוטה קורולה כמבחן
אחת הבשורות הגדולות של כהונת השר ישראל כץ במשרד התחבורה ועם הרוח של המחאה החברתית הייתה הבטחה להוזלת כל התענוג המפוקפק שנקרא בעלות על רכב בישראל, ממחירי החלפים ועד למכוניות החדשות. אבל מכיוון שעיקר הסחיטה של הנהגים לא מגיעה ממשרד התחבורה אלא בכלל מהמיסוי שהוא של משרד האוצר, משרד התחבורה מצא פתרון אחר - הקלת ההליכים לייבוא מקביל של מותגי רכב ששווקו עד כה על ידי היבואנים הבלעדיים. כך צצו מספר יבואנים מקבילים המשווקים בין השאר דגמים של ג'יפ, טויוטה, פורד ואחרים. עד כמה השפיע אפיק יבוא זה? עד כה לא הרבה, אבל מכונית אחת השנה עשוייה לצייר מפנה.
לציים, לפרטיים, טויוטה קורולה החדשה מפגינה דומיננטיות בסגמנט המשפחתי ובכלל
טויוטה קורולה היא המכונית הנמכרת ביותר השנה בישראל. היא גם מכונית שמיובאת לישראל ביבוא מקביל על ידי כמה יבואנים. ניתוח המספרים של טויוטה קורולה מאפשר הצצה להשפעה של היבוא הזה. על מנת לבדוק את זה מתמקד הניתוח בתצורת הסדאן שהיא היחידה שמגיעה ביבוא מקביל.
מתוך כ-17 אלף קורולות שנמכרו ב-2019, כ-13 אלף היו מתצורת הסדאן. מתוך אותן מכוניות, כ-36 אחוזים שהם 4,700 מכוניות נמכרו לשוק הפרטי. הפילוח לשוק פרטי ומוסדי מתבסס על ניכוי רמת הגימור SUN הבסיסית (שמיועדת לציי רכב) מכלל המכוניות.
מתוך אותן 4,700 מכוניות שנמכרו ללקוחות פרטיים, 1,500 הגיעו בערוץ היבוא המקביל, שווה ערך ל-32.7 אחוזים. מערכת השוואת המחירים של קארזון שאוספת נתונים אודות מבצעי רכב ומחירי מכוניות חדשות מצביעה כי בהשוואה בין רמות גימור דומות, מחירי הטויוטה קורולה ביבוא מקביל נמוכות בשיעור של בין 7,000 ל-10,000 שקלים.
צילום מסך קארזון
אודות קארזון
קארזון הוקמה כדי להפוך את שוק הרכב בישראל לשקוף, ולתת לראשונה לרוכשים מידע אובייקטיבי אודות המחירים האמיתיים של כלי רכב חדשים. קארזון סורקת את הפרסומים בתחום הרכב כולל הנחות ומבצעים ומשווה את מחירי המחירון. המערכת מציגה תמונת מצב מפורטת, יעילה ועדכנית בכל הקשור לקניית רכב חדש ורכב יד ראשונה עם 0 ק"מ, ומסייעת בכך להתנהלות נכונה ורכישה חכמה יותר.
הטבלה: סופר מיני
הטבלה: מיני משפחתיות
הטבלה: משפחתיות
הטבלה: משפחתיות גדולות
הטבלה: מיניוואנים
הטבלה: ג'יפונים וקרוסאוברים קטנים
הטבלה: קרוסאוברים קומפקטיים
SUV, ג'יפונים וקרוסאוברים בינוניים
הטבלה: SUV, ג'יפונים וקרוסאוברים גדולים
ג'יפונים, SUV וקרוסאוברים פרימיום
הטבלה: ספורטיביות
הטבלה: טנדרים עד 3.5 טון
הטבלה: טנדרונים ומסחריות קטנות